የቅርሶችን መበረዝ እና መከለስ አልያም ያለአግባብ ጥቅም ላይ መዋል ለመከላከል ከቅጅ እና ተዛማጅ መብቶች ጥበቃ ዐዋጅ ይልቅ በ1992 ዓ.ም የወጣው የቅርስ አጠባበቅ ዐዋጅ እና ሌሎች ዓለም አቀፍ የመንፈሳዊ ቅርሶች ክብካቤ ስምምነቶች የተሻለ አግባብነት እንዳላቸው ባለሞያው ገልጸዋል፡፡ በዚህ ዐዋጅ መሠረት ለቅርሶቹ ቆጠራ ተካሂዶ፣ ምንነታቸው እና መሠረታዊ ይዘታቸው በተለያዩ የመሰነጃ መንገዶች ተመዝግበው ከአገር እንዳይወጡ፣ አላግባብ ጥቅም ላይ በሚውሉበት፣ በሚበረዙበት ወይም የባለቤትነት ውዝግብ በሚነሣበት ወቅት ክስ መሥርቶ በመሞገት ትክክለኛውን ለማሳወቅ ያስችላል፡፡ ሆኖም በቆጠራው እና በምዝገባው ሂደት በአመዛኙ ትኩረት የተሰጣቸው ተዳሳሽ የሆኑት ንዋያተ ቅድሳት እና ቅርስ - ንዋያተ ቅድሳት እንጂ ረቂቁ የዜማ፣ የቅኔ እና የክዋኔ ጥበቦች ባለመሆናቸው ዐዋጁ በአፈጻጸም ሰፊ ጥበቃ ከማድረግ አኳያ ውስንነት እንዳለበት ተመልክቷል፡፡ ይህን ክፍተት በመጠቀም የኢትዮጵያ ቤተ ክርስቲያን ቅዳሴያትን ያለቤተ ክርስቲያኒቷ ዕውቅና የሥርዐተ እምነታቸው አካል አድርገው ከመጠቀም አልፈው እንደ ዩኔስኮ ባሉት ዓለም አቀፍ ተቋማት በባለቤትነት ቀድመው(የማስመዝገብ ቅድምና ለባለቤትነት መብት ወሳኝ ድርሻ አለው) ለማስመዝገብ የሚተጉ አብያተ እምነት እንዳሉ ተጋልጧል፡፡
